
ВЪПРОСИ И ОТГОВОРИ ПО ПРОЦЕДУРА

№ BG161PO003-1.1.05 „Разработване на иновации от стартиращи предприятия"
ОТГОВОРИ НА ВЪПРОСИ № 114-115,  

ПОЛУЧЕНИ НА 08.03.2012 г.    
И ПУБЛИКУВАНИ НА 30.05.2012 г.   
ВЪПРОС № 114
1. 1. В предишни въпроси и отговори категорично беше уточнено, че управител назначен с договор за управление, не може да получава възнаграждение за проекта по този договор. Но е предвидено той да отговаря за икономическите дейности на предприятието, управлението и отчитането на проекта, както и да работи по самия проект (негова е идеята за разработката), а в същото време лице, което е едноличен собственик на капитала и управител, няма начин да се самоназначи на трудов договор, защото такова е становището на Министерство на труда и социалната политика. Как следва да се постъпи, ако този човек е лицето, което изпълнява функциите на икономически мениджър в предприятието? По какъв начин следва да се представи неговото участие в проекта, респективно на каква позиция трябва да бъде в предприятието, за да може да му се заплати труда по проекта?

2. 2.Дали указание изх. № УО-МЗ-2 / 01.11.2007 г. по схема за предоставяне на безвъзмездна финансова помощ 2007BG161PO003/1.1.1-01/2007: „Подкрепа за създаване и развитие на стартиращи иновативни предприятия”, може да се счита приложимо и към тази процедура?

3. 3. Допустим разход ли ще бъдат възнаграждения на експерти, ако те бъдат наети на срочни трудови договори със срок крайната дата на изпълнение на проектното предложение? 

4. 4. За дейностите по проекта се предвижда наемането на трудови договори на двама професионални експерти. За част от дейностите по разработката на самата иновацията и за изработката на нулева серия, бихме искали да направим процедура по реда на ПМС 55 и да наемем физически лица на граждански договори (тоест ползване на външна улуга в графа т. 7.3, 7.4 или 7.5 от бюджета в зависимост от конкретната услуга). Допустимо ли е това? 

5. 5. В случай на наемане чрез процедура по ПМС 55 на физически лица за изработване на нулева серия, допустимо ли е тогава закупуването на материали и консумативи като разход по т.8 от бюджета? Въпреки че се прави процедура, дейността се извършва от кандидата. 

6. 6. В кой ред от бюджета следва да се запишат разходи за регистрация на запазена марка? А разходите за разработването на дизайн за запазена марка? В т. 6 от бюджета се предвиждат само разходи за регистрация на патент, полезен модел или промишлен дизайн. В т. 7.6 фигурират единствено разходите за разработка на промишлен дизайн. 

ОТГОВОР № 114
1. В пакета документи по процедурата е посочено, че са допустими „разходите за възнаграждение, включително за здравни и осигурителни вноски за сметка на

работодателя на един експерт, нает на основен трудов договор и на пълен работен ден (8 работни часа), отговорен за икономическите дейности на предприятието, управлението и отчитането на проекта, позиционирането на бъдещия иновативен продукт, процес или услуга на пазара, намирането на потенциални инвеститори за внедряването на продукта, процеса или услугата”. Не е посочено, че този експерт е необходимо да е управителя на предприятието. Допустими по процедурата са единствено разходите за възнаграждения и осигуровки на експерти, наети на трудов договор.
2. Посоченото Указание изх. № УО-МЗ-2 / 01.11.2007 г. е издадено по схема за предоставяне на безвъзмездна финансова помощ 2007BG161PO003/1.1.1-01/2007: „Подкрепа за създаване и развитие на стартиращи иновативни предприятия” и в тази връзка не следва да се разглежда като имащо обвързващо значение за настоящата процедура. 

3. По процедурата няма изискване на какъв вид трудов договор да бъдат наети експертите – срочен или безсрочен, но при сключването му трябва да бъде спазвано приложимото законодателство. 
4. Наемането както на експерти на трудов договор по проекта, така и възлагането на дейности на външен изпълнител по реда на Постановление № 55 на МС от 12.03.2007 г. е допустимо, но само ако наетите експерти и външния изпълнител извършват различни дейности. 
5. Разходите за материали и консумативи са допустими само за изработване на опитен образец, който се разработва от кандидата. Те не са допустими, когато опитния образец е възложен за изработване на външен изпълнител. В случай на възлагане на изработката на опитен образец на външен изпълнител, разходите за материали и консумативи могат да се включват в цената на услугата.
6. Допустими по процедурата са само разходи за такси за регистрация на патент, полезен модел или промишлен дизайн. Разходите за такси за регистрация на запазена марка и за разработването на дизайн на запазена марка не са изрично посочени сред допустимите по процедурата разходи. В точка 2.3.2. „Недопустими разходи” от Насоките за кандидатстване е посочено, че специфични недопустими разходи по процедурата са „всички разходи, които не попадат в обхвата на допустимите дейности по процедурата”.
ВЪПРОС № 115 

1. Към кой момент и как се пресмята средно-списъчния брой на персонала необходим за попълването на секция I.1 във формуляр A 2 - на базата на текущите към момента на подаване трудови, граждански и договори за управление ли е, или се има предвид по дълъг период от време, за който се усреднява този брой (ако да - какъв е този период) и/или само част от договорите по-горе влизат при пресмятането на този брой (например само трудови и за управление, но не и граждански)?

2. Правилно ли тълкуваме, че щом за графа "специалисти" по НКИД 62, към която спада нашата фирма, минималният осигурителен доход за 2012 г. е 564 лв., следователно за до 5-мата експерти назначени по проекта може да заложим заплащане от 3 * 564 = 1692 лв. Какво се случва при промяна в този минимален доход година за година. Възможно ли е да увеличим планираните за следваща година заплати на базата на очаквано повишение на този доход?

3. Можете ли да ни насочите къде се посочват имената на конкретни специалисти предвидени да участват в изпълнението на проектиа. В секция "6. Дейности за изпълнение на проекта" на формуляр А 2 е посочено да се спефицират изискванията към нужният тип експерти, но не и да се посочат конкретно имена. Това е важно за нас по две причини:

     а) какво става ако е нужно да се посочат конкретни имена, но някой от експертите поради лични или други причини реши да напусне в течение на изпълнение на проекта?

     б) друга причина да ни интересува това е, че в отговор на въпрос 20 се споменава "2. Квалификация и професионален опит на експерт нает на граждански договор към момента на кандидатстване следва да се признава за капацитет на кандидата при условие, че споменатия експерт е предвидено да участва в изпълнението на дейностите по проекта.", но не ни става ясно как/къде във формулярите се посочва на практика че "споменатия (конкретно) експерт е предвидено да участва в изпълнението на дейностите по проекта" за да бъде признат към капацитет при положение, че към момента е на граждански, а не трудов договор (и отделно от това е съдружник в компанията-собственик на нашата).

4. Въпрос относно тълкуванието на предприяте в затруднение - ние сме фирма регистриарана в края на 2008 г. с начален капитал от 5 000 лв., като в началото на 2011 г. увеличихме капитала до 65 000 лв. с инвестиционна цел, съответно голяма част, доста повече от 50% процента от новоувеличения капител е инвестирана до момента и съответно не е налична. Считаме ли се в тази ситуация за предпирятие в затруднение, при положение, че началният ни капитал е 5 000 лв.? Искренно се надявам, че не. Ако не можете да дадете конкретен отговор, моля насочете ни към друг орган, който може да даде ясно становище за това.

5. Във връзка с изискванията дискутирани и във въпрос 27 - допустимо ли е компанията разработваща проекта, в случая нашата - да има промяна в собсветността по време или след изплънението на проекта - например да получи външна инвестиция, да приеме нов съдружник, да бъде изкупена от друга фирма?

6. Възможно  да има промяна в статуса ни от нерегистрирани към регистрирани по ДДС по време на изпълнение на проекта, понеже като фирмата генерира приходи от други несвързани с проекти дейности. Ще води ли това до административни и счетоводни промени и промяня в бюджета и/или други казуси?

ОТГОВОР № 115
1. Както е посочено в бележка под линия N 2 от Формуляра за кандидатстване A2 данните за средносписъчен брой на персонала, годишен оборот и стойност на активите се определят съгласно разпоредбите на чл. 4б – чл. 4г на ЗМСП. Всички данни (стойности) за посочените показатели се изчисляват на годишна база – въз основа на данните за предходната финансова година. При определяне на категорията на кандидата по отношение на броя на персонала може да вземете предвид и Методиката за изчисляване на списъчния и средния списъчен брой на персонала, утвърдена от Националния статистически институт със заповед № РД 07-21/31.01.2007 г. на председателя на НСИ. В чл. 6 на тази методика са посочени категориите лица, които не се включват в списъчния брой на персонала на предприятието, като в т. 5 към тези категории са посочени лица, наети за извършване на услуги с личен труд (граждански договор).
2. За база за определяне на възнаграждението на експертите се взема актуалния в момента на кандидатстване минимален осигурителен доход (в случая за 2012 г. ).
3. Няма изискване за посочване в проектното предложение на конкретно лице, което да бъде назначавано като експерт по проекта. Необходимо е само в раздел I, т. 6.1.1 да се посочат изисквания за заемане на длъжността като например квалификация и професионален опит.
4. Съгласно т. 2.1.4. Специфични критерии за недопустимост, т. 1), последен булет, на стр. 19 от Насоките за кандидатстване, недопустими по процедурата са предприятия в затруднение, като в забележка 12 е посочена дефиницията на „предприятие в затруднение”. По смисъла на чл. 1, пар. 7 от Регламент (ЕО) № 800/2008 на Комисията, „предприятие в затруднение” е:

а) в случай на дружество с ограничена отговорност, когато повече от половината от регистрирания му капитал е изразходван и повече от една четвърт от този капитал е бил загубен през предходните 12 месеца, или

б) в случай на дружество, при което поне някои съдружници носят неограничена отговорност за задълженията на дружеството, когато повече от половината от капитала му, посочен в баланса на дружеството, е изразходван и повече от една четвърт от този капитал е бил загубен през предходните 12 месеца, или

в) каквото и да е видът на дружеството, когато то отговаря на критериите по националното право за прилагане на общо производство по несъстоятелност.

МСП, което е регистрирано от по-малко от три години, не се счита, за целите на настоящия регламент, за предприятие в затруднение за този период, освен ако не отговаря на условията, определени в буква в).

5. Промяна в собствеността по време на или след изпълнението на проекта е допустима, но това не променя действието на Договора за предоставяне на безвъзмездна финансова помощ, както и разпоредбите на чл. 1.8. от Общите условия към финансираните по Оперативна програма „Развитие на конкурентоспособността на българската икономика” 2007-2013 договори за предоставяне на безвъзмездна финансова помощ (Приложение Л).
6.  В случай, че към момента на подаване на проектното предложение и съставяне бюджета на проекта, сте нерегистрирано по ЗДДС лице, ДДС се третира като „невъзстановим” съгласно Указания на МФ № 91-00-52/27.08.2007г. и може да бъде включен в стойността на допустимите разходи по проекта. Ако това обстоятелство бъде променено в хода на изпълнение на проекта за всички разходи извършени и платени след датата на регистрация по ЗДДС, ДДС ще се третира като „възстановим”, следователно недопустим разход и предвидените допустими  разходи по проекта ще бъдат признавани до техния размер намален със стойността на включения ДДС.

